তথ্যবিবরণী নম্বর : ৩৯৫৬

**টেলিযোগাযোগ মন্ত্রীর সাথে বৈঠকের পর আইএসপিএবি**

**ও কোয়াব ঘোষিত ধর্মঘট কর্মসূচি স্থগিত**

ঢাকা, ১ কার্তিক (১৭ অক্টোবর) :

ডাক ও টেলিযোগাযোগ মন্ত্রী মোস্তাফা জব্বারের সাথে ফলপ্রসূ বৈঠকের পর আইএসপিএবি ও কোয়াব ঘোষিত ধর্মঘট কর্মসূচি স্থগিত করা হয়েছে।

 মন্ত্রীর সাথে আজ ফলপ্রসূ বৈঠকের পর সংগঠন দু’টি তাদের কর্মসূচি স্থগিত করার এই ঘোষণা দেয়।

ঢাকা দক্ষিণ সিটি কর্পোরেশন কর্তৃক ওভারহেড ইন্টারনেট ও ক্যাবল টিভির ক্যাবল অপসারণে গৃহীত কর্মসূচির প্রতিবাদে আইএসপিএবি ও কোয়াব আগামীকাল থেকে ধর্মঘট কর্মসূচি পালনের ঘোষণা দিয়েছিল।

ধর্মঘট প্রত্যাহারের লক্ষ্যে মন্ত্রী জরুরি এক জুম বৈঠকে সংগঠন দু’টির সাথে মিলিত হন। বৈঠকে তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক এবং ডাক ও টেলিযোগাযোগ বিভাগের সচিব মোঃ আফজাল হোসেন সংযুক্ত ছিলেন।

 বৈঠকে আইএসপিএবি এর প্রতিনিধিত্ব করেন সংগঠনের সভাপতি আমিনুল হাকিম এবং কোয়াব এর প্রতিনিধিত্ব করেন সংগঠনের সভাপতি আনোয়ার পারভেজ। সরকারের আহ্বানে ধর্মঘট প্রত্যাহার করায় মন্ত্রী উভয় সংগঠনকে ধন্যবাদ জ্ঞাপন জানান।

#

শেফায়েত/সাহেলা/সঞ্জীব/সেলিম/২০২০/২০২৫ ঘণ্টা

তথ্যবিবরণী নম্বর : ৩৯৫৫

**নেতাকর্মীদেরকে জনগণের দোরগোড়ায় যেতে হবে**

 **-- পার্বত্য চট্টগ্রাম বিষয়ক মন্ত্রী**

বান্দরবান, ১ কার্তিক (১৭ অক্টোবর) :

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, দলীয় নেতাকর্মীদেরকে জনগণের দোরগোড়ায় যেতে হবে, জনগণের পাশে থেকে জনবান্ধব হতে হবে। যে যত বেশি জনবান্ধব হবে আগামী দিনে সে তত পরীক্ষিত কর্মী হবে। তিনি নেতা-কর্মীদেরকে জনগণের পাশে থাকার আহ্বান জানান।

মন্ত্রী আজ বান্দরবান জেলা আওয়ামী লীগ কার্যালয়ের সামনে এলইডি ডিসপ্লে বোর্ড উদ্বোধন পরবর্তী মতবিনিময় সভায় প্রধান অতিথির বক্তৃতায় এসব কথা বলেন।

এ সময় মন্ত্রী বলেন, পার্বত্য চট্টগ্রামের উন্নয়নের ধারা অব্যাহত রাখার জন্য শান্তি, শৃঙ্খলা ও সম্প্রীতি বজায় রাখতে হবে। কিছু অপশক্তি পার্বত্য চট্টগ্রামকে অস্থিতিশীল করার পাঁয়তারা করছে, তাদের এ উদ্দেশ্য কোনদিন সফল হবে না।

জেলা আওয়ামী লীগের সভাপতি ও জেলা পরিষদের চেয়ারম্যান ক্য শৈ হ্লা’র সভাপতিত্বে অনুষ্ঠিত মতবিনিময় সভায় উপস্থিত ছিলেন জেলা আওয়ামী লীগের সাধারণ সম্পাদক ও পৌর মেয়র মোহাম্মদ ইসলাম বেবীসহ জেলা আওয়ামী লীগ ও এর বিভিন্ন অঙ্গসংগঠনের নেতাকর্মীবৃন্দ।

#

নাছির/নাইচ/সঞ্জীব/সেলিম/২০২০/১৯৪০ ঘণ্টা

তথ্যবিবরণী নম্বর : ৩৯৫৪

জাতীয় চাঁদ দেখা কমিটির সভায় সিদ্ধান্ত

**আগামী ৩০ অক্টোবর সারাদেশে পবিত্র ঈদে মিলাদুন্নবী (সা.) উদযাপিত হবে**

ঢাকা, ১ কার্তিক (১৭ অক্টোবর) :

বাংলাদেশের আকাশে আজ কোথাও ১৪৪২ হিজরি সনের পবিত্র রবিউল আউয়াল মাসের চাঁদ দেখা যায়নি। ফলে আগামীকাল ১৮ অক্টোবর রবিবার পবিত্র সফর মাস ৩০ দিন পূর্ণ হবে এবং আগামী ১৯ অক্টোবর সোমবার থেকে পবিত্র রবিউল আউয়াল মাস গণনা করা হবে। প্রেক্ষিতে, আগামী ১২ রবিউল আউয়াল ১৪৪২ হিজরী, ১৪ কার্তিক ১৪২৭ বঙ্গাব্দ, ৩০ অক্টোবর ২০২০ খ্রিস্টাব্দ শুক্রবার সারাদেশে পবিত্র ঈদে মিলাদুন্নবী (সা.) উদযাপিত হবে।

আজ সন্ধ্যায় ইসলামিক ফাউন্ডেশন বায়তুল মুকাররমস্থ সভাকক্ষে জাতীয় চাঁদ দেখা কমিটির সভায় এ সিদ্ধান্ত গৃহীত হয়। এতে সভাপতিত্ব করেন ধর্ম বিষয়ক মন্ত্রণালয়ের অতিরিক্ত সচিব মোঃ আলতাফ হোসেন চৌধুরী।

সভায় ইসলামিক ফাউন্ডেশনের মহাপরিচালক আনিস মাহমুদ, তথ্য মন্ত্রণালয়ের যুগ্ম সচিব মোঃ নজরুল ইসলাম, অতিরিক্ত প্রধান তথ্য অফিসার মোঃ শাহেনুর মিয়া, ওয়াকফ প্রশাসক এস এম তারিকুল ইসলাম, বাংলাদেশ টেলিভিশনের পরিচালক (প্রশাসন) মুহা. নেছার উদ্দিন জুয়েল, বাংলাদেশ মহাকাশ গবেষণা ও দূর অনুধাবন প্রতিষ্ঠানের পিএসও আবু মোহাম্মদ , বাংলাদেশ আবহাওয়া অধিদপ্তরের পরিচালক মোঃ আবদুর রহমান, শোলাকিয়া মসজিদের ইমাম মাওলানা ফরীদ উদ্দীন মাসউদ, মাদ্রাসা-ই-আলিয়ার অধ্যক্ষ মোঃ হারুন আর রশিদ, বায়তুল মুকাররম জাতীয় মসজিদের সিনিয়র পেশ ইমাম হাফেজ মাওলানা মুহাম্মদ মিজানুর রহমান, ইসলামিক ফাউন্ডেশনের মুহাদ্দিস মাওলানা ওয়ালীয়ুর রহমান খান, ইসলামিক ফাউন্ডেশনের মুফতি মাওলানা মোহাম্মদ আব্দুল্লাহ, লালবাগ শাহী জামে মসজিদের খতিব মুফতি মুহাম্মদ নেয়ামতুল্লাহ প্রমুখ উপস্থিত ছিলেন। এছাড়া সভায় বিশিষ্ট আলেম-ওলামাবৃন্দ উপস্থিত ছিলেন।

#

শায়লা/নাইচ/সঞ্জীব/সেলিম/২০২০/১৯৩০ ঘণ্টা

তথ্যবিবরণী নম্বর : ৩৯৫৩

**অসাম্প্রদায়িকতার অনন্য উদাহরণ স্থাপন করেছেন প্রধানমন্ত্রী শেখ হাসিনা**

 **-- প্রতিমন্ত্রী জাহিদ ফারুক**

বরিশাল, ১ কার্তিক (১৭ অক্টোবর) :

পানিসম্পদ প্রতিমন্ত্রী জাহিদ ফারুক বলেছেন, প্রধানমন্ত্রী শেখ হাসিনা বাংলাদেশে অসাম্প্রদায়িকতার অনন্য উদাহরণ স্থাপন করেছেন। এদেশে আমরা বিভিন্ন ধর্মের মানুষ যেভাবে মিলেমিশে বন্ধুর মতো বসবাস করি, সেটা বিশ্বে বিরল। এই ভ্রাতৃত্ববোধটা আমাদের বজায় রাখতে হবে। যে যেই ধর্মের হই না কেন আমরা বাংলাদেশের নাগরিক। বাংলাদেশের উন্নয়নে আমাদের সবার অবদান রয়েছে।

প্রতিমন্ত্রী আজ বরিশাল সদর উপজেলা পরিষদের মিলনায়তনে শারদীয় দুর্গাপূজা উদযাপন উপলক্ষে সদর উপজেলাধীন পূজামণ্ডপের অনুকূলে সরকারি অনুদানের চাল বিতরণ অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, সরকারের পক্ষ থেকে করোনা ভাইরাসের সময় অনেক প্রণোদনা দেয়া হয়েছে। তারপরও পূজার কথা চিন্তা করে প্রধানমন্ত্রী প্রতিটি পূজামন্ডপে ৫ শত কেজি করে চাল দেয়ার কথা ঘোষণা দিয়েছেন। পূজার আনন্দ ভাগ করে নেয়ার জন্যই প্রধানমন্ত্রীর পক্ষ থেকে এটা দেয়া হয়েছে। এর পাশাপাশি প্রতিমন্ত্রী তাঁর নিজ তহবিল থেকে প্রতিটি মণ্ডপে ৫ হাজার টাকা করে দেওয়ার প্রত্যয় ব্যক্ত করেন।

প্রতিমন্ত্রী আরো বলেন, প্রধানমন্ত্রীর নেতৃত্বে বাংলাদেশ আজ মধ্যম আয়ের দেশে পৌছেঁছে, ২০৩১ সালে উচ্চ মধ্যম আয়ের দেশে পৌঁছাবে আর ২০৪১ সালে আমরা সমৃদ্ধিশালী দেশে পৌঁছাবো। এটা সম্ভব হচ্ছে কারণ সকলে মিলে এই দেশের উন্নয়নের জন্য কাজ করছি।

#

আসিফ/নাইচ/সঞ্জীব/সেলিম/২০২০/১৯২০ ঘণ্টা

তথ্যবিবরণী নম্বর : ৩৯৫২

**কৃষি উন্নয়নে প্রতি ইঞ্চি ভূমি আবাদ করতে হবে**

 **-- তথ্য প্রতিমন্ত্রী**

সরিষাবাড়ি (জামালপুর), ১ কার্তিক (১৭ অক্টোবর) :

 তথ্য প্রতিমন্ত্রী ডা. মোঃ মুরাদ হাসান বলেছেন, কৃষি এবং কৃষক আমাদের অন্যতম প্রাণপ্রবাহ। অধিক জনসংখ্যার ছোট্ট এদেশে খাদ্যে স্বয়ংসম্পূর্ণতা অর্জনে কৃষি খাতের অবদান অনস্বীকার্য। পাশাপাশি প্রোটিন এবং আমিষজাত খাবারের চাহিদা পূরণেও এ সেক্টর বিরাট অবদান রাখছে। স্বল্প আয়তনের এ দেশে কৃষিক এগিয়ে নিতে প্রতি ইঞ্চি ভূমিকে আবাদ করতে হবে। কৃষকদের ভাগ্যন্নোয়নে এগিয়ে আসতে হবে। বর্তমান সরকার এ লক্ষ্য পূরণে নিরন্তর কাজ করছে।

 প্রতিমন্ত্রী আজ সরিষাবাড়ি মতিয়ার রহমান রেল স্টেশনের পাশে বিস্তীর্ণ অনাবাদী জমিতে প্রধানমন্ত্রী ঘোষিত ‘এক ইঞ্চি জায়াগাও অনাবাদী থাকবে না’ কর্মসূচির আওতায় আবাদকৃত ভূমিতে উৎপাদিত শাকসবজি বিতরণকালে এ কথা বলেন।

 প্রতিমন্ত্রী কৃষি পণ্যের ন্যায্যমূল্য নিশ্চিতে অনলাইন কৃষি প্ল্যাটফর্ম তৈরির গুরুত্বারোপ করেন। স্থানীয় আওয়ামী লীগ নেতৃবৃন্দ এ সময় উপস্থিত ছিলেন।

#

মাহবুবুর/নাইচ/সঞ্জীব/রেজাউল/২০২০/১৮৩০ ঘণ্টা

তথ্যবিবরণী নম্বর : ৩৯৫১

**শেখ রাসেল ইন্টারন্যাশাল এয়ার রাইফেল টুর্নামেন্টের উদ্বোধন করেছেন যুব ও ক্রীড়া প্রতিমন্ত্রী**

ঢাকা, ১ কার্তিক (১৭ অক্টোবর) :

 জাতির পিতা বঙ্গবন্ধু শেখ মুজিবুর রহমানের কনিষ্ঠ পুত্র শহীদ শেখ রাসেলের ৫৭তম জন্মদিন উপলক্ষে শেখ রাসেল আন্তর্জাতিক অনলাইন এয়ার রাইফেল প্রতিযোগিতার উদ্বোধন করেছেন যুব ও ক্রীড়া প্রতিমন্ত্রী মোঃ জাহিদ আহসান রাসেল।

 প্রতিমন্ত্রী আজ রাজধানীতে বাংলাদেশ শ্যুটিং স্পোর্টস ফেডারেশন কর্তৃক অনলাইনে আয়োজিত দু’দিনব্যাপী আন্তর্জাতিক এ টুর্নামেন্টের উদ্বোধনী অনুষ্ঠানে প্রধান অতিথি হিসেবে উপস্থিত থেকে প্রতিযোগিতার উদ্বোধন করেন।

 প্রতিমন্ত্রী বলেন, বাংলাদেশের ক্রীড়াঙ্গনে শ্যুটিংয়ের আছে অপার সম্ভাবনা। আন্তর্জাতিক প্রতিযোগিতায় সবচেয়ে বেশি সাফল্য এই ফেডারেশনটির। এখন পর্যন্ত এ ডিসিপ্লিন থেকে দক্ষিণ এশিয়ান গেমসে সর্বোচ্চ ২৬টি সোনার পদক এসেছে। এছাড়া কমনওয়েলথ গেমসে আছে আরো দুটি সোনার পদক। তাই শ্যুটিংয়ের সোনালি অতীতকে ফিরিয়ে আনতে সরকার প্রয়োজনীয় সকল পদক্ষেপ গ্রহণ করবে।

 এ সময় শ্যুটারদের উন্নত প্রশিক্ষণ দিতে টোকিও অলিম্পিকের আগেই বিদেশ থেকে দক্ষ কোচ আনা হবে বলে জানান ক্রীড়া প্রতিমন্ত্রী।

 আগামীকাল বেলা ২টায় অনলাইনে এ প্রতিযোগিতা শুরু হবে। প্রতিযোগিতায় বাংলাদেশ ছাড়াও ভারত, জাপান, ভুটান, ইন্দোনেশিয়া, পাকিস্তান ও দক্ষিণ কোরিয়ার শ্যুটাররা অংশ নেবেন। খেলা হবে ৬০ রাউন্ডে। প্রতিযোগিতার শীর্ষ জুটিকে ১০০০, দ্বিতীয় স্থান অজর্নকারী জুটিকে ৭০০ এবং তৃতীয় স্থান অর্জনকারী জুটিকে ৫০০ মার্কিন ডলার প্রাইজমানি দেয়া হবে।

 বাংলাদেশ শ্যুটিং ফেডারেশনের সভাপতি মেজর জেনারেল আতাউল হাকিম সারওয়ার হাসানের সভাপতিত্বে বিশেষ অতিথি হিসেবে উপস্থিত ছিলেন জাতীয় ক্রীড়া পরিষদের সচিব মোঃ মাসুদ করিম ও বিকেএসপির মহাপরিচালক রাশীদুল হাসান এবং স্বাগত বক্তব্য প্রদান করেন ফেডারেশনের সাধারণ সম্পাদক ইন্তেখাবুল হামিদ অপু।

#

আরিফ/নাইচ/সঞ্জীব/রেজাউল/২০২০/১৮০৫ ঘণ্টা

তথ্যবিবরণী নম্বর : ৩৯৫০

**জাতীয় বাস্তবায়ন কমিটির উদ্যোগে শেখ রাসেলের জন্মদিন উপলক্ষে প্রামাণ্যচিত্র ও ই-পোস্টার প্রকাশ**

ঢাকা, ১ কার্তিক (১৭ অক্টোবর) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে আগামীকাল ১৮ অক্টোবর বঙ্গবন্ধুর কনিষ্ঠ পুত্র শেখ রাসেলের ৫৭তম জন্মদিন উদ্‌যাপন উপলক্ষে ইলেক্ট্রনিক, অনলাইন ও সোশ্যাল মিডিয়ায় প্রচারের জন্য একটি প্রামাণ্যচিত্র এবং একটি ই-পোস্টার প্রকাশ করা হয়েছে।

 করোনা ভাইরাসজনিত বিদ্যমান পরিস্থিতিতে জনসমাগম পরিহার করে শেখ রাসেলের ৫৭তম জন্মদিন উদ্‌যাপনের লক্ষ্যে ইলেক্ট্রনিক, অনলাইন ও সোশ্যাল মিডিয়াসহ বিভিন্ন সংস্থা ও প্রতিষ্ঠানের প্রদর্শনযোগ্য ডিজিটাল ও এলইডি স্ক্রিনে উক্ত প্রামাণ্যচিত্র এবং ই-পোস্টার ব্যাপকভাবে প্রচারের জন্য জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির পক্ষ হতে অনুরোধ জানানো হয়েছে।

#

নাসরীন/নাইচ/সঞ্জীব/রেজাউল/২০২০/১৭২৬ ঘণ্টা

তথ্যবিবরণী নম্বর : ৩৯৪৯

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১ কার্তিক (১৭ অক্টোবর) :

      স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১১ হাজার ৫৭৩ জনের নমুনা পরীক্ষা করে ১ হাজার ২০৯ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ৮৭ হাজার ২৯৫ জন।

 গত ২৪ ঘণ্টায় ২৩ জন-সহ এ পর্যন্ত ৫ হাজার ৬৪৬ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৩ লাখ ২ হাজার ২৯৮ জন।

#

হাবিবুর/নাইচ/সঞ্জীব/রেজাউল/২০২০/১৭০৮ ঘণ্টা

তথ্যবিবরণী নম্বর :৩৯৪৮

**মা ইলিশ সংরক্ষণ অভিযান ২০২০**

**৯ কোটি টাকার কারেন্ট জাল আটক ও সাড়ে ৬ লাখ টাকা জরিমানা**

ঢাকা, ১ কার্তিক (১৭ অক্টোবর):

 মা ইলিশ সংরক্ষণ অভিযান ২০২০ বাস্তবায়নের তৃতীয় দিন অর্থাৎ ১৬ অক্টোবর পর্যন্ত দেশের ৮টি বিভাগে ৪৪২টি মোবাইল কোর্ট ও ৩ হাজার ৫৯টি অভিযান পরিচালনা করা হয়, যার মাধ্যমে ৯ কোটি ১৩ লাখ টাকা মূল্যের ৬৫ লাখ ৯৯ হাজার কারেন্ট জালসহ ৪৪৫ টি অন্যান্য অবৈধ জাল আটক করা হয়।

 অবৈধভাবে মৎস্য আহরণের কারণে মৎস্য আইনের আওতায় ১৭৮ জন জেলেকে বিভিন্ন মেয়াদে জেল দেয়া হয় এবং ৬ লাখ ৬৪ হাজার টাকা জরিমানা করা হয়। মামলা করা হয় ২৭৩টি এবং তিন দশমিক ৩৬ মেট্রিক টন ইলিশ মাছ আটক করা হয়।

#

ইফতেখার/জুলফিকার/রেজ্জাকুল/মাসুম/২০২০/১৬০০ ঘণ্টা

তথ্যবিবরণী নম্বর :৩৯৪৭

**বেতারের পরিচালক আমানুল্লাহ মাসুদ হাসানের মৃত্যুতে তথ্যমন্ত্রী, প্রতিমন্ত্রী ও সচিবের শোক**

ঢাকা, ১ কার্তিক (১৭ অক্টোবর):

 বাংলাদেশ বেতারের জনসংখ্য স্বাস্থ্য ও পুষ্টি সেলের পরিচালক বিসিএস ৯ম ব্যাচের কর্মকর্তা আমানুল্লাহ মাসুদ হাসানের মৃত্যুতে তথ্যমন্ত্রী ড. হাছান মাহ্‌মুদ, তথ্য প্রতিমন্ত্রী ডা. মোঃ মুরাদ হাসান ও সচিব কামরুন নাহার শোক ও দুঃখ প্রকাশ করেছেন ।

 পৃথক শোকবার্তায় তারা মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান। সদালাপী মিষ্টভাষী আমানুল্লাহ'র ছোটগল্প ও নিবন্ধের পাঠকপ্রিয়তা রয়েছে। চাকুরিতে যোগদানের আগে তিনি দৈনিক বাংলার বাণীসহ আরো কয়েকটি পত্রিকায় সাংবাদিকতা করেছেন। তাঁর 'দুখু মিয়া থেকে অগ্নিবীণার কবি' গ্রন্থটি প্রসিদ্ধ ।

 এছাড়া, বাংলাদেশ বেতারের মহাপরিচালক হোসনে আরা তালুকদার এবং বিসিএস ইনফরমেশন এসোসিয়েশনের সভাপতি স. ম. গোলাম কিবরিয়া ও মহাসচিব মুন্সী জালাল উদ্দিন আমানুল্লাহ মাসুদ হাসানের মৃত্যুতে শোক ও দুঃখ প্রকাশ করেছেন ।

 উল্লেখ্য, আমানুল্লাহ মাসুদ হাসান করোনায় আক্রান্ত হয়ে রাজধানীর সরকারি কর্মচারী হাসপাতালে চিকিৎসাধীন ছিলেন ৷ আজ ভোরে তিনি মৃত্যুবরণ করেন ৷

#

আকরাম/জুলফিকার/রেজ্জাকুল/মাসুম/২০২০/১৪৫৫ ঘণ্টা

তথ্যবিবরণী নম্বর : ৩৯৪৬

**করোনা পজিটিভ হলেও সুস্থ আছেন তথ্যমন্ত্রী**

ঢাকা, ১ কার্তিক (১৭ অক্টোবর):

 তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ করোনা পজিটিভ সনাক্তের পর শুক্রবার রাত থেকে রাজধানীর স্কয়ার হাসপাতালে চিকিৎসাধীন রয়েছেন।

 চিকিৎসকরা জানিয়েছেন, করোনায় আক্রান্ত হলেও তিনি শারীরিকভাবে সুস্থ আছেন। সকলের দোয়া চেয়েছেন ড. হাছান মাহ্‌মুদ ।

#

আকরাম/জুলফিকার/রেজ্জাকুল/মাসুম/২০২০/১১৫০ ঘণ্টা